Croftholmen

Croftholmen er en eiendom på Stathelle i Bamble kommune i Telemark. Eiendommen het opprinnelig Gjermundsholmen, men fikk navn etter forretningsmannen Frederic Croft, som kjøpte tomten på begynnelsen av 1890-tallet og i fikk reist en storslagen villa i nasjonalromantisk sveitserstil som han og hustruen tok i bruk som sin egen bolig. Villaen var tegnet av arkitekt Halldor Larsen Børve, og var et av Børves tidligste verk. Over tid fikk Croft reist 15 bygninger på eiendommen.

Villaen som er hovedhuset på Croftholmen er på 1872 kvadratmeter. Det tok to og et halvt år å bygge den, og da var 25 mann sysselsatt.

Bygningsmassen på eiendommen består av i alt 26 store og små bygninger med et samlet areal på cirka 8000 kvadratmeter. Det samlede tomtearealet er på 55 000 kvadratmeter.

Etter Frederic Crofts død solgte enken Maja Croft i 1957 eiendommen for kroner 350 000 til den lokale sjømannsskolen som til da hadde leid lokaler i Porsgrunn, men var på utkikk etter en eiendom der det kunne etableres pensjonatskole. Salgssummen ble etter datidens oppfatning ansett som lav, og det ble antatt at salget var motivert av et ønske fra den avdøde om å støtte opp under formålet om å tilby utdannelse i sjømannsskap.

Skolen fikk navnet Croftholmen Yrkesskole for Sjømenn, senere Croftholmen videregående skole.

Det var stiftelsen Redningsselskapet som stod som eier av Croftholmen i 1957, men de overdro eiendommen til Telemark fylkeskommune ettersom skoledriften var et fylkeskommunalt ansvar. I kontrakten ble det inntatt en klausul om at eiendommen skulle tilbakeføres til Redningsselskapet dersom skoledriften skulle opphøre. I 2017 besluttet fylkespolitikerne at skoledriften på Croftholmen skulle avvikles og at eiendommen skullle selges; det ble tatt sikte på at salget skulle gjennomføres i 2021. Fylkeskommunen ville selge eiendommen på det åpne marked, men Redningsselskapet påberopte seg den tinglyste heftelsen som ga dem rettigheter i Croftholmen. Per januar 2023 er det uavklart hva som vil skje med Croftholmen.

Referanser

Litteratur 
 Enger, Rolf: Croftholmen : fra herskapsbolig til videregående skole (1999) Digital utgave tilgjengelig på Nasjonalbibliotekets nettsider. Besøkt 13. mars 2021.

Nasjonalromantikken
Videregående skoler i Telemark
Sveitserstil
Arkitektur i 1895